
AVIZ

asupra propunerii legislative pentru modificarea și completarea 
Legii nr.571 din 22 decembrie 2003 privind Codul Fiscal, 
în vederea introducerii sistemului de TVA la încasare
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea și completarea                      Legii nr.571 din 22 decembrie 2003 privind Codul Fiscal, în vederea introducerii sistemului de TVA la încasare, trimisă cu adresa nr. Pl-x 402 din                                   1 octombrie 2012, înregistrată sub nr. 21/189 din 2 octombrie 2012. 
Senatul, în calitate de primă Cameră sesizată, a respins iniţiativa legislativă în şedinţa din 24 septembrie 2012.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus în şedinţa din 9 octombrie 2012.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr. 353 din 24 aprilie 2012 şi  adresa Guvernului cu  nr. 4841 din                       10 iulie 2012 prin care menţionează că nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât, deşi prezintă anumite similitudini cu sistemul care face obiectul Ordonanţei Guvernului nr. 15/2012 pentru modificarea şi completarea                       Legii nr. 571/2003 privind Codul fiscal, iniţiativa legislativă este totuşi doar o transpunere simplistă a prevederilor Directivei 2006/112/CE a Consiliului din                 28 noiembrie 2006, privind sistemul comun al taxei pe valoarea adăugată, cu modificările şi completările ulterioare, nefiind aprofundate de către iniţiatori problemele implementării unui nou sistem cum este cel privind plata TVA la încasare.
Mai mult decât atât, sistemul TVA la încasare din                              Ordonanţa Guvernului nr. 15/2012 pentru modificarea şi completarea                          Legii nr. 571/2002 privind Codul fiscal este mult mai complex decât cel care face obiectul propunerii legislative, din perspectiva aplicabilităţii în practică a noilor prevederi, fiind de natură a asigura o implementare mai riguroasă şi mai eficientă a sistemului TVA la încasare.
Faţă de aceste considerente, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.
     În raport cu obiectul şi conţinutul său, propunerea legislativă face parte din categoria legilor ordinare.

